कपिल शर्मा ने पिछले महीने कथित तौर पर ऑस्ट्रैलिया से भारत लौटते वक्त एयर इंडिया की फ्लाइट में सुनील ग्रोवर और 'द कपिल शर्मा शो' के अन्य कलाकारों के साथ बदसलूकी की थी. इस घटना के बाद सुनील के समर्थन में अली असगर, चंदन प्रभाकर और सुगंधा मिश्रा ने शो का बायकॉट कर दिया था. शो में सुनील डॉक्टर मशहूर गुलाटी और रिंकू भाभी का किरदार निभाते थे. वहीं नवजोत सिंह सिद्धू भी पिछले शुक्रवार को हुई शूटिंग से गायब रहे. कहा जा रहा है कि शो की घटती लोकप्रियता और राजनीतिक व्यस्तता के चलते वह शो छोड़ने का मन बना रहे हैं. इस बीच कपिल शर्मा शो की व्यूवरशिप में काफी गिरावट आई है और यू-ट्यूब पर पहली बार शो के एपिसोड्स को लाइक्स से कई गुना ज्यादा डिस्लाइक मिल रहे हैं. सुनील ग्रोवर, नवजोत सिंह सिद्धू, अली असगर और चंदन प्रभाकर कपिल के पिछले शो 'कॉमेडी नाइट्स विद कपिल' का भी हिस्सा थे.